text: Vil samle studerende i Fredericia
  26 februar 2013 kl. 13.12
  To studerende i Fredericia vil samle de studerende i byen i et socialt netværk.
  Thomas Duch og Malene Petersen er nye tilflyttere i Fredericia, og de synes, at det har været svært at komme i kontakt med jævnaldrende unge i byen.
  I samarbejde med Frivilligcenter Fredericia har de to studerende tirsdag eftermiddag indbudt til informationsmøde om dannelse af en netværks-gruppe for unge over 18 år.
  - Meningen med initiativet er at danne en gruppe, hvor medlemmerne kan tage kontakt til hinanden, hvis nogen ønsker nye venner til at følges med i for eksempel biografen, teatret, cafébesøg, gåture eller andre sociale aktiviteter, fortæller de.
  Mange tilflyttede studerende i Fredericia er ofte alene i weekender og ferier.
  Byer med flere studerende end Fredericia har skabt et aktivt studiemiljø.
  Det gælder for eksempel Esbjerg, hvor frivillige året igennem arrangerer 80 kulturelle begivenheder for studerende. De samler studerende fra mange forskellige uddannelser.
  Arrangementer i studiebyen Esbjerg støttes af virksomheder i byen.
  Studiebyen Esbjergs hjemmeside.
  